Poul Henrik Hedeboe (SF), 2006-05-19:
I SF erklærer vi os også for utålmodige på det her område, vi er langtfra tålmodige.
Vi lever i et samfund, hvor vi faktisk bombarderes med kemikalier.
Frugt og grønt er direkte menneskeføde, og vi oplever, at der er en stigende brug af kemikalier.
Det er ikke acceptabelt!
Vi ser, at vi har stigende problemer med frugtbarheden, altså vores egen fertilitet, vi har stigende problemer med allergier, og det er ting, vi kan føre tilbage til kemikaliepåvirkninger, og et af elementerne er altså, at vi også får dem gennem føden.
Så der er ingen grund til ikke at være ambitiøs på det her område.
Jeg hørte på den konservative ordfører, at der var en tendens til at sætte frugt- og grøntbranchens problemer over forbrugerkravet.
Det er i virkeligheden en forkert problemstilling, for den danske branche inden for frugt og grønt har, skal vi sige det sådan, været svagt foran specielt vores importlande sydfra, og det skal vi ikke sætte over styr.
Overlevelsen er at være foran og have et konkurrenceparameter dér, og det er et af de områder, hvor vi skal hjælpe erhvervet.
Når vi hjælper erhvervet på den måde ved at være i front og kunne prale af, at dansk frugt og grønt er bedre end det importerede, så går vi også forbrugernes ærinde.
Vi kan lave sådan en win-win-situation der.
Det virker, som om der stort set er almindelig enighed om, at de første dele i det her forslag er på vej til at være opfyldte fra ministerens side.
Så er der jo ingen grund til ikke at kunne sige ja til dem, når oppositionen vil gå lidt længere, og så lige stadfæste, at vi faktisk skal gøre, som der står her.
Med hensyn til en ordentlig rapportering af pesticidfundene i frugt og grønt er det, vi har opdaget i den diskussion, der har været mellem ministerierne og Det Økologiske Råd, at vi ikke rigtig har ordentlige registreringer på det her område.
Og når vi ikke har ordentlige registreringer, kan vi heller ikke sætte ordentligt fokus på at gøre noget ved det, og det skal vi altså gøre.
Med hensyn til at få en hurtig godkendelse af nye pesticider vil jeg sige, at der i forslaget her fra Socialdemokratiet står »nye og bedre pesticider«, og det er altså ikke en automatik, at de nye pesticider er bedre.
Jeg kan se, at der også bliver nikket til det, så det er vi enige om.
Nu lyser den gule lampe, så jeg vil gå lidt videre og sige, at når vi skal operere på det område her, er der altså to strategier.
Der er den strategi, at vi skal nedbringe pesticiderne i det traditionelle, og den har jeg haft fat i.
Den anden strategi er, at vi udvider dyrkningen af det økologiske.
Det er et spørgsmål om, hvor vores detektionsgrænse er; der vil altid være det i en eller anden grad.
Ambitionen må så være at være bedre, at være i front på området, sådan at dansk frugt og grønt i traditionel dyrkning er noget af det bedste.
Med hensyn til det område, der hedder økologi, som er området, hvor vi ikke bruger pesticider, og hvor der i virkeligheden er en afsmittende virkning på det traditionelle – vi lærer metoder til at undgå at bruge kemikalier – er det meget vigtigt at være ambitiøs.
Der er det sørgeligt at sige, at der er regeringen ikke ambitiøs nok.
Der kan virkelig gøres mere, og vi oplever også en opgangstid og en interesse for det område, så det var et andet flot område at komme i front på.
Vi kan støtte forslaget og kunne godt ønske, at det havde været endnu mere ambitiøst, og at det også havde nævnt økologi som et område.